Juliette Fritsch tager smilende imod på Statens Naturhistoriske Museum i København:

- Det er her, det nye museum skal bygges, siger hun og peger ud over plænen ved Botanisk Have.

Bygninger, forskning, undervisning og formidling skal løftes op på internationalt niveau. Pris i alt 1 milliard kroner. Juliette Fritsch er museets nye publikumschef. Hun er håndplukket fra et meget stærkt internationalt ansøgerfelt.

- Juliette er hyret ind til at løse en fuldstændig afgørende opgave. Vi havde valgt at bruge et internationalt rekrutteringsfirma, fordi vi ønskede en kandidat fra den internationale top. Vi ville have den bedste. Og det har vi fået, forklarer hendes chef, museumsdirektør Peter Kjærsgaard.

Juliette Fritsch er fransk statsborger og canadisk gift. Børnene er europæiske statsborgere og familien er netop fraflyttet USA.

Urolige på højt niveau

Men siden Juliets ja til jobbet i august, har vejen til hendes og familiens danske drøm været uventet hård.

- Vi er så glade og spændte over at være flyttet her til. Og så er vi alligevel blevet urolige – på et meget højt niveau, forklarer hun.

Langsommelig sagsbehandling af familiens opholds- og arbejdstilladelser har skabt frygt for, om de over hovedet fik lov til at blive i Danmark. Juliette er kommet til landet sammen med sin samlever, James Forrest, og parrets to fælles børn på 18 måneder.

- Vi forlod alt og flyttede hertil med vores små børn. Og så vidste vi pludselig ikke om vi fik lov til at blive. Fordi vi ikke havde den korrekte administrative godkendelse.

Den korrekte administrative godkendelse er en opholds- og arbejdstilladelse. Sådan en søger man hos Statsforvaltningen.

Det gjorde familien for 4 måneder siden. Men så gik alt i stå.

- Det handler om bureaukrati. Alle vores skemaer var udfyldt korrekt. De kunne have været ordnet på 2-4 uger. I stedet tog det 3 måneder, lyder kritikken i dag fra Juliette Fritsch.

Nul wifi, bankonto eller børnepasning

Har man ingen opholds- og arbejdstilladelse, får man heller ikke noget cpr-nr. Og det gør livet bøvlet i Danmark:

- Mange ved ikke, hvor lidt du kan, når du ikke har et cpr nummer. Vi kunne ikke få en bankkonto. Jeg ville købe et årskort til Den Blå Planet, men de skulle bruge det cpr-nummer, jeg ikke havde. Vi kunne ikke få wifi i vores lejlighed.

- På et tidspunkt var vi nødt til at sende vores børn i en privat pasningsordning, men vi kunne ikke betale for det. Jeg var nødt til at få min mor til at betale fra udlandet. Det var helt latterligt.

Samlever retur til USA

Også Juliettes samlever James Forrest har fået den langsommelige sagsbehandlings at føle:

- James arbejder for et internationalt konsulentfirma. Og de vil gerne overføre ham til deres danske arbejdsstyrke. Men det kunne de ikke gøre, uden han havde et cpr-nr. Så han var nødt til at rejse tilbage til USA og arbejde. Da han kom tilbage, fik han 90 dages tilladelse til at være i landet.

Dyrt bureaukrati

- Den største bekymring var selvfølgelig børnene. De kunne ikke få en læge. Vi kunne ikke få dem i skole. Og det hele kostede en hel del penge, fordi vi var nødt til at tegne en privat sygeforsikring og betale for børnepasning.

Foreløbig har langsommelig sagsbehandling ifølge Juliette Fritsch kostet familien 6.000 dollars - knap 40.000 kroner i ekstra udgifter.